google/wiki40b huggingface dataset:
Μέγιστος κοινός διαιρέτης

Ορολογία

Διαιρέτης του αριθμού α λέγεται κάθε φυσικός αριθμός κ για τον οποίο υπάρχει αριθμός μ τέτοιος, ώστε: α=μκ. Με άλλα λόγια όποιος από τους αριθμούς α, α/2, α/2, α/4, ... είναι φυσικός, είναι διαιρέτης του α. Κάθε διαιρέτης του α είναι μικρότερος ή ίσος του α, αφού ο μ είναι φυσικός (μη μηδενικός) αριθμός.
Κοινός διαιρέτης των αριθμών α και β λέγεται κάθε αριθμός κ, ο οποίος είναι ταυτόχρονα διαιρέτης του α και διαιρέτης του β. Δηλαδή υπάρχουν φυσικοί αριθμοί μ και ν τέτοιοι, ώστε α=μκ και β=νκ. Κάθε ζεύγος α και β έχει τουλάχιστον ένα κοινό διαιρέτη το 1. Κάθε κοινός διαιρέτης είναι μικρότερος ή ίσος με τους α και β.
Μέγιστος κοινός διαιρέτης των αριθμών α και β είναι ο μεγαλύτερος κοινός διαιρέτης των α και β. Επειδή κάθε κοινός διαιρέτης είναι μικρότερος ή ίσος με τους α και β, αποδεικνύεται ότι υπάρχει μέγιστος διαιρέτης τους.
Ο μέγιστος κοινός διαιρέτης των ,  συμβολίζεται με ΜΚΔ ή  ή απλούστερα .
Δύο ακέραιοι αριθμοί καλούνται σχετικά πρώτοι ή πρώτοι προς αλλήλους ή μεταξύ τους πρώτοι αν ο μέγιστος κοινός διαιρέτης αυτών είναι 1. Προκύπτει ότι οι ακέραιοι  και  είναι πρώτοι μεταξύ τους αν και μόνο αν υπάρχουν ακέραιοι αριθμοί  και  τέτοιοι ώστε να ισχύει .

Με παραγοντοποίηση

Έστω ότι ψάχνουμε τον ΜΚΔ(α,β). Παραγοντοποιούμε τους α και β σε γινόμενο πρώτων παραγόντων. Ο ΜΚΔ(α,β) ισούται με το γινόμενο των κοινών πρώτων παραγόντων στη μικρότερη κοινή δύναμη.
Απόδειξη: Έστω δύο αριθμοί α και β και ο ΜΚΔ τους γ. Αφού ο γ διαιρεί το α τότε έχει κοινούς πρώτους παράγοντες με το α. Αφού διαιρεί και το β τότε έχει κοινούς πρώτους παράγοντες με το β. Συνεπάγεται ότι ο γ έχει για πρώτους παράγοντες αυτούς οι οποίοι είναι κοινοί για το α και το β. Αν δεν υπάρχουν κοινοί πρώτοι παράγοντες τότε ο ΜΚΔ είναι το ένα αφού όλοι οι αριθμοί διαιρούνται με τη μονάδα. Μένει να αποδείξουμε ότι οι πρώτοι παράγοντες είναι υψωμένοι στη μικρότερη κοινή δύναμη. Έστω ο κοινός πρώτος παράγοντας π ο οποίος είναι υψωμένος εις την μ στην περίπτωση του α και εις την ν στην περίπτωση του β. Έστω ξ το ελάχιστο των μ και ν. Αν ν=μ τότε ξ=ν=μ και φαίνεται αμέσως ότι το ξ είναι ο κατάλληλος εκθέτης για το γινόμενο πρώτων παραγόντων του γ. Αν ν>μ, τότε ξ=μ. Αν θέσουμε την τιμή του εκθέτη της ζητούμενης δύναμης για το γ μεγαλύτερη από το ξ τότε δεν θα διαιρεί τη δύναμη με εκθέτη μ καθώς το πηλίκο θα είναι μικρότερο του ενός και φυσικά όχι μηδέν. Αν τη θέσουμε μικρότερη από το ξ τότε το πηλικό θα είναι δύναμη του πρώτου παράγοντα με εκθέτη τουλάχιστον ένα και για το μ και για το ν. Άρα η μέγιστη δύναμη που διαιρεί και τις δύο δυνάμεις έχει εκθέτη ξ. Ομοίως και για ν<μ.
Παράδειγμα α: Έστω ότι α =120 και β =350. Από την παραγοντοποίηση έχουμε 120 = 2³*3*5 και 350 = 2*5²*7. Οι κοινοί πρώτοι παράγοντες είναι οι 2, 5 και οι μη κοινοί οι 3, 7. Υψώνοντας τον καθένα από τους κοινούς στη μικρότερη δύναμή του έχουμε 2, 5. Άρα ΜΚΔ(α,β)= 2*5 = 10.
Παράδειγμα β: Έστω ότι α=150 και β=350. Από την παραγοντοποίηση έχουμε 150=2*3*5² και 350=2*5²*7. Οι κοινοί πρώτοι παράγοντες είναι οι 2, 5 και οι μη κοινοί οι 3, 7. Υψώνοντας τον καθένα από τους κοινούς στη μικρότερη δύναμή του έχουμε 2, 5². Άρα ΜΚΔ(α,β)=2*5²=50.
Άδωνης (όνομα)

Άδωνης (γενική: Άδωνη· αρχαιοελληνικό Ἄδωνις, γενική: Ἀδώνιδος), ελληνικό αντρικό κύριο όνομα (όνομα βαφτιστικό).

Ετυμολογία του ονόματος

Η προέλευση του ονόματος από τους πολιτισμούς της Ανατολικής Μεσογείου είναι αναμφισβήτητη, ενώ η έλλειψη δασύτητας δεν επιτρέπει τη σύνδεση με τα αρχαιοελληνικά ἁδεῖν, ἁνδάνω. Σύμφωνα με το Online Etymology Dictionary, το όνομα προέρχεται από το αρχαιοελληνικό Ἄδωνις, φοινικικής αρχής: adon «κύριος», πιθανόν αρχικά «κυβερνήτης», από το a-d-n «κρίνω, κυβερνώ». Adonai είναι το εβραϊκό αντίστοιχο. Σύμφωνα με τον Γ. Μπαμπινιώτη, το όνομα από το εβραϊκό adhon «κύριος» (κλητική: adho-ni).
Στην αρχαιοελληνική μυθολογία, ο Άδωνις ήταν ένας πανέμορφος νέος που αγάπησε η Αφροδίτη· σύμβολο της αντρικής ομορφιάς, το όνομά του σήμερα συνώνυμο του εξαιρετικά ωραίου νέου.
Συγγενές όνομα το βιβλικό Ἀδωνίας, υἱὸς Ἀγγίθ (Βασιλειών Γ΄ 5). Το Ἀδωνίας, σύνθετο από το Adoni («ο Κύριός μου» Adonai) και Jah ή Yah ( < Yahweh «Γιαχβέ»/«Ιεχωβά»), «Κύριός μου είναι ο Γιαχβέ».

Διάδοση του ονόματος

Ανήκει στην κατηγορία των αρχαιοελληνικών ονομάτων που ύστερα από αιώνες επανήλθαν στο ελληνικό ονοματολόγιο τις παραμονές της επανάστασης του 1821 σαν σύμβολο της συνέχειας του ελληνισμού και της επιθυμίας του έθνους να ζήσει ελεύθερο.

Ονομαστική εορτή

Το όνομα Άδωνης δεν καταγράφεται στα συναξάρια και τα αγιολόγια της Ορθόδοξης Εκκλησίας, επομένως μπορεί να γιορτάζει τη γιορτή των αγίων Πάντων. Η Καθολική Εκκλησία τιμά τη μνήμη του αγίου Άδωνη της Βιέννης (800–875) στις 16 Δεκεμβρίου.
Ζαν Ραβελοναριβό

Βιογραφία

Γεννήθηκε στο Μπερεβό της Μαδαγασκάρης και αποφοίτησε από τη Σχολή Αεροπορίας του Κιρόβογκραντ, στη Ρωσία. Επίσης, σπούδασε στο Εθνικό Ινστιτούτο Διοίκησης Επιχειρήσεων (Institut national des sciences comptables et de l'administration d'entreprises). και Διεθνείς Σχέσεις στο Πανεπιστήμιο των Παρισίων στη Γαλλία.

Στρατιωτική σταδιοδρομία και σπουδές

Ο Ραβελοναριβό υπηρέτησε ως πιλότος στο προσωπικό αεροπλάνο του πρώην προέδρου Ντιντιέ Ρατσιράκα, ενώ η σύζυγός του ήταν γραμματέας του Ρατσιράκα.

Πρωθυπουργία

Στις 12 Ιανουαρίου 2015 ο πρωθυπουργός Ροζέ Κολό υπέβαλε την παραίτησή του από την πρωθυπουργία, που έγινε δεκτή από τον πρόεδρο Ερί Ραζαοναριμαμπιανινά την επόμενη ημέρα. Ο Κολό είχε επικριθεί για την αποτυχία του να λύσει το πρόβλημα με τις επαναλαμβανόμενες διακοπές ηλεκτρισμού λόγω βλάβης. 
Νέος πρωθυπουργός διορίστηκε o στρατηγός της αεροπορίας Ραβελοναριβό. Η επίσημη ανάληψη των καθηκόντων του έγινε στις 17 Ιανουαρίου. Η αντιπολίτευση και ορισμένοι υποψήφιοι στις προεδρικές εκλογές του 2013, αμφισβήτησαν τη συνταγματικότητα του διορισμού του από τον Πρόεδρο (Άρθρο 54 που γράφει ότι ο Πρωθυπουργός διορίζεται από τον Πρόεδρο μέσα από έναν κατάλογο που προτείνεται από το πολιτικό κόμμα που έχει την πλειοψηφία στην Εθνοσυνέλευση), αναφέροντας ότι οφειλόταν στη φιλία μεταξύ της συζύγου του και της Πρώτης Κυρίας της χώρας.
Στις 3 Ιουλίου 2015 ο πρωθυπουργός επέζησε πρότασης μομφής, καθώς 95 ψήφοι ήταν θετικοί για την πρόταση, ενώ απαιτούνταν τουλάχιστον 101.
Στις 8 Απριλίου 2016 ανακοινώθηκε η παραίτηση του πρωθυπουργού και της κυβέρνησής του. Ο Ραβελοναριβό αρνήθηκε την ανακοίνωση. Στις 10 Απριλίου ο πρόεδρος Ραζαοναριμαμπιανινά διόρισε νέο πρωθυπουργό τον Ολιβιέ Μαχαφαλί. Τελικά ο Ραβελοναριβό δήλωσε ότι θα υπογράψει μια επιστολή παραίτησης.
Ακτινωτό του Διοκλητιανού

Το ακτινωτό νόμισμα της νομισματικής μεταρρύθμισης του Διοκλητιανού, ήταν ένα αρχαίο ρωμαϊκό νόμισμα, του οποίου δεν γνωρίζουμε το ακριβές όνομά του. Ήταν από κράμα ορειχάλκου με άργυρο (billon).

Ιστορία

Ακτινωτά είναι και μερικά νομίσματα της περιόδου από τον Αύγουστο ως το 301, διότι η μορφή του Αυτοκράτορα φέρει ακτινωτό στέμμα. Αυτό έγινε με σκοπό τα νομίσματα να ξεχωρίζουν από τα όμοιά τους σε μέγεθος και μέταλλο, που όμως είχαν τη μισή αξία. Είναι οι αντωνινιανοί (διπλά δηνάρια), οι κουινάριοι (διπλοί σηστέρτιοι) και οι δουπόνδιοι (διπλά ασσάρια). Η σταδιακή μείωση της περιεκτικότητάς τους σε άργυρο επέφερε πληθωρισμό και κατάρρευση της οικονομίας. Ο Αυρηλιανός (270-275) προσπάθησε να την ανακόψει με την αύξηση της περιεκτικότητας σε άργυρο, έτσι έκοψε αντωνινιανούς με 20 μέρη χαλκό και 1 μέρος άργυρο με την ένδειξη ΧΧΙ, αλλά αυτό δεν κράτησε πολύ. 
Την κρίση αυτή του 3ου αι. θέλησε να παύσει ο Διοκλητιανός. Το 301 έκανε νομισματική μεταρρύθμιση, όπου έκοψε το ακτινωτό ίσο με 5 (νέα) δηνάρια και ίσο με το 1/20 του αργυρού του νομίσματος. Το στέμμα ήταν όπως εκείνο του Ανίκητου Ήλιου (Sol Invictus). To ορειχάλκινο νόμισμα έμοιαζε με τους αντωνινιανούς και ξεχώριζε από αυτούς του Αυρηλιανού από το ότι δεν έφερε το ΧΧΙ. Είχε ελάχιστο ή καθόλου άργυρο. Το ακτινωτό ζύγιζε 2,23-3,44 γρ.
Ακτινωτά με την ίδια τεχνοτροπία έκοψε ο Μαξιμιανός, ο Κωνσταντίνος Α΄ και ο Γαλέριος, που μαζί με τον Διοκλητιανό συμμετείχαν στην Τετραρχία.
Βαστίλη

Η Βαστίλη σήμερα

Στην τοποθεσία όπου βρισκόταν κάποτε το φρούριο είναι σήμερα η πλατεία Βαστίλης, όπου υπάρχει και η ομώνυμη Όπερα. Η τάφρος πίσω από τη φυλακή προς Νότο έχει μετατραπεί σε λιμανάκι για μικρά σκάφη (Bassin de l'Arsenal), και προς Βορρά σε καλυμμένο κανάλι (Canal Saint Martin).
Τέμενος Καλεντέρχανε

Ετυμολογία

Στα τούρκικα, η μονή λέγεται Καλεντέρχανε τζαμί. Πήρε το όνομά της από τους Καλενδέρ, ένα τάγμα Δερβίσηδων, οπαδούς του Ισπανού Άραβα Γιουσούφ από την Ανδαλουσία.

Ιστορία

Στο βόρειο μέρος του μνημείου έχουν γίνει ανασκαφές και έχουν βρεθεί ερείπια Ρωμαϊκού λουτρού, το οποίο χρονολογείται στα τέλη 4ου και αρχές 5ου αιώνα. Μετά το ρωμαϊκό λουτρό, κατά τον 6ο αιώνα χτίστηκε μια Βυζαντινή βασιλική εκκλησία. Την περίοδο της Εικονομαχίας (743-) άλλη μια εκκλησία χτίστηκε της οποίας το ιερό ενσωματώθηκε στο σημερινό κτήριο.
Κατά την αποκατάσταση-συντήρηση του μνημείου βρέθηκαν τοιχογραφίες με την ζωή του Αγίου Φραγκίσκου της Ασίζης, τα οποία χρονολογούνται από το 1226 (περίοδος της λατινοκρατίας). Επίσης έχει βρεθεί ένα ψηφιδωτό με το Χριστό το οποίο χρονολογείται από το 7ο αιώνα. Το μωσαϊκό της «Θεοτόκου Κυριώτισσας» βρέθηκε στην κύρια είσοδο που οδηγούσε στο νάρθηκα. Άλλη μια εικόνα της Παναγιάς βρέθηκε σε τοιχογραφία σε μια πλευρά του παρεκκλησιού. Σήμερα τα ευρήματα αυτά εκτίθενται στο Αρχαιολογικό μουσείο της Κωνσταντινούπολης.
Κέρκυρα Μ-208 (ναρκαλιευτικό)

Ιστορία

Ναυπηγήθηκε στις Ηνωμένες Πολιτείες Αμερικής στις 22 Μαΐου 1942, ως βρετανικού τύπου ξύλινο ναρκαλιευτικό υπό το όνομα «YMS-172», στα ναυπηγεία της «Henry C. Grebe & Co.» στο Σικάγο του Ιλινόι. Η καθέλκυσή του έγινε στις 26 Νοεμβρίου 1942 και η κατασκευή του ολοκληρώθηκε στις 17 Απριλίου 1943. Μετά το τέλος των σχετικών δοκιμών που του υποβλήθηκαν, μεταφέρθηκε στις 28 Απριλίου 1943 στην υπηρεσία του πολεμικού ναυτικού της Μεγάλης Βρετανίας ως «HMS J-972» και μετονομάστηκε εκ νέου σε «HMS BYMS-2172».
Επέστρεψε στην επιμέλεια των ΗΠΑ στις 15 Απριλίου 1946, αλλά αυτό ουσιαστικά έγινε «μόνο στα χαρτιά» διότι παραχωρήθηκε, ως δανεικό, από την Μεγάλη Βρετανία προς τις Ελληνικές αρχές για την εκκαθάριση των ελληνικών θαλασσών από τα ναρκοπέδια του Β΄ Παγκοσμίου Πολέμου. Μεταφέρθηκε αμέσως στην Ελλάδα όπου πήρε το όνομα «Κέρκυρα Μ-208» και έλαβε μέρος στις επιχειρήσεις του εμφυλίου με τον Ελληνικό Στόλο. Στις 8 Σεπτεμβρίου 1952, αντί να επιστραφεί στη Μεγάλη Βρετανία, αγοράστηκε από το Ελληνικό Υπουργείο Οικονομικών το οποίο παραχώρησε το πλοίο στον Ελληνικό Στόλο. Παροπλίσθηκε στις 11 Σεπτεμβρίου 1973 λόγω παλαιότητας.

Πλοία με το όνομα «Κέρκυρα»

Το «Κέρκυρα» Μ-208 είναι το δεύτερo κατά σειρά από τα τρία πλοία συνολικά που φέρουν το όνομα αυτό. Το πρώτο πλοίο ήταν η Ατμοτελωνίς «Κέρκυρα» που ενετάγη το 1885 και παροπλίστηκε το 1897 και το τρίτο είναι το ρωσικής προελεύσεως και σχεδιάσεως Αερόστρωμνο αποβατικό «Κέρκυρα» που ενετάγη το 2005.
Ηλίας

Ηλίας, ελληνικό αντρικό κύριο όνομα (βαφτιστικό όνομα).

Ετυμολογία

Από το μεταγενέστερο όνομα από την Παλαιά Διαθήκη Ἠλίας, το οποίο προέρχεται από το εβραϊκό όνομα Eliyáhu (אֱלִיָּהוּ) «Θεός μου (είναι) ο Γιαχ».
«Τὸ ὄνομα είναι ἐκ τῆς Παλαιᾶς Διαθήκης, ἀλλὰ συνεδέθη στενώτατα πρὸς τὰς Χριστιανικὰς ἀντιλήψεις, καὶ εἶναι νῦν εὐρύτατα διαδεδομένον διὰ τὴν ἰδιάζουσαν θέσιν, ἣν κατέσχεν ἐν τῇ Κοινῇ συνειδήσει ὁ “Ἅγιος”».

Ονομαστική εορτή

Στις 20 Ιουλίου, Ηλιού του προφήτου,  από την Ορθόδοξη και την Καθολική Εκκλησία.

Θηλυκός τύπος

Για το θηλυκό τύπο χρησιμοποιούνται τα ονόματα Ηλίτσα, με χαϊδευτική, υποκοριστική διάθεση· Ήλια· Ηλιάδα· Ηλιάνα, Λιάνα· Ηλιανή.
Το Θαύμα της 34ης Οδού

Υπόθεση

Ένας αξιαγάπητος γεροντάκος, ο Κρις Κρινγλ (Έντμοντ Γκουέν), έχει την πεποίθηση ότι είναι ο Άγιος Βασίλης. Την παραμονή της ημέρας των ευχαριστιών καλείται να υποδυθεί τον Άι Βασίλη σε μια παρέλαση διαφημιστικού χαρακτήρα, που διοργανώνει ένα κατάστημα παιχνιδιών. Η επιτυχία του στην παρέλαση έχει σαν συνέπεια να πιάσει δουλειά ως Άγιος Βασίλης στο κατάστημα του οποίου υπεύθυνη πωλήσεων είναι η Ντόρις Γουόκερ (Μορίν Ο' Χάρα). Η Ντόρις είναι μια χωρισμένη μητέρα, η οποία μετά την αποτυχία του γάμου της έχει χάσει τον ενθουσιασμό της όσον αφορά τα Χριστούγεννα. Όταν ο Κρις έρχεται σε επαφή με την κόρη της Ντόρις, Σούζαν (Νάταλι Γουντ), διαπιστώνει ότι η Ντόρις έχει μεταφέρει τη δυσπιστία της στην κόρη της, η οποία αν και μικρή βλέπει τα πράγματα με πολύ ρεαλιστικό και ώριμο τρόπο, σε αντίθεση με τ'άλλα παιδάκια της ηλικίας της. Η φαντασία και ο αυθορμητισμός είναι έννοιες άγνωστες για τη μικρή Σούζαν. Ο Κρις έρχεται επίσης σ'επαφή με ένα δικηγόρο το Φρεντ (Τζον Πέιν), ο οποίος είναι ερωτευμένος με τη Ντόρις. Ο ερχομός του Kρις στη ζωή των τριών αυτών ανθρώπων θα προκαλέσει ανατροπές, ωστόσο η εμμονή του να υποστηρίζει ότι είναι ο πραγματικός Άγιος Βασίλης θα τον φέρει αντιμέτωπο με το νόμο, όταν κάποιοι θα τον κατηγορήσουν ως τρελό, με αποτέλεσμα να κλειστεί σε ίδρυμα.

Πληροφορίες παραγωγής

Παρότι πρόκειται για Χριστουγεννιάτικη ταινία, η πρώτη της προβολή έγινε το Μάιο του 1947 στις Η.Π.Α, καθώς ο πρόεδρος της 20th Century Fox Ντάριλ Ζάνουκ πίστευε ότι τα σινεμά μαζεύουν περισσότερο κόσμο κατά τους καλοκαιρινούς μήνες. Κατά την προώθηση της ταινίας κρατήθηκε μυστικό το γεγονός ότι επρόκειτο για εορταστική ταινία. Η Μορίν Ο'Χάρα είχε της επιφυλάξεις της για το αν έπρεπε να δεχτεί το ρόλο της μητέρας, εφόσον είχε επιστρέψει στην Ιρλανδία, άλλαξε όμως αμέσως τη γνώμη της αφότου διάβασε το σενάριο κι επέστρεψε στις Η.Π.Α. για να συμμετάσχει στην ταινία.

Υποδοχή

Η ταινία έλαβε γενικά ευνοϊκές κριτικές και συμπεριελήφθη σε πολλές από τις λίστες με τις καλύτερες ταινίες για το 1947, ενώ Η ιστοσελίδα των κριτικών Rotten Tomatoes της δίνει βαθμολογία 94%.
Η ταινία ξεσήκωσε αντιδράσεις από τη Λεγεώνα της Κοσμιότητας, εφόσον μέλη της καθολικής εκκλησίας έφεραν ενστάσεις για την απεικόνιση της πρωταγωνίστριας ως διαζευγμένη μητέρα. Αυτό είχε ως αποτέλεσμα η ταινία να κριθεί ακατάλληλη για μικρά παιδιά.

Επανεκτελέσεις

Η ταινία έχει γίνει ριμέικ τρεις φορές για την τηλεόραση και μία για τον κινηματογράφο το 1994. Το ριμέικ του 1994 είχε σαν πρωταγωνιστές τον Ρίτσαρντ Ατέμπορο στο ρόλο του Γκουέν, την Ελίζαμπεθ Πέρκινς στο ρόλο της Ο' Χάρα και τον Ντίλαν Μακ Ντέρμοντ στο ρόλο του Πέιν.
Θησέας Λεχόβου

Ο Αθλητικός Μορφωτικός Σύλλογος "Θησέας" Λεχόβου (Α.Μ.Σ. Θησέας) ιδρύθηκε το 1926 ως αθλητικό και πολιτιστικό σωματείο με έδρα την κωμόπολη Λέχοβο Φλώρινας. Μεταπολεμικά πέρασε μια περίοδο αδράνειας. Η πυρπόληση του Λερχόβου από τους Γερμανούς το 1943 και η δύσκολη μεταπολεμική περίοδος δεν απέτρεψαν την αθλητική δραστηριότητα.
Επανιδρύθηκε το 1964 κυρίως ως ποδοσφαιρικό σωματείο. Από τη δεκαετία του '90 καλλιεργεί και το χάντμπολ και μάλιστα με επιτυχία, αφού αγωνίστηκε στη Β΄ Εθνική κατηγορία. 
Ο Θησέας αποτελεί το μοναδικό αθλητικό σωματείο της κωμόπολης. Το όνομα του δόθηκε από το ψευδώνυμο ενός Λεχοβίτη μακεδονομάχου (καπετάν Θησέας). Έχει χρώματα πορτοκαλί και μπλε.

Κλειστό Γυμναστήριο

Το τμήμα χάντμπολ στεγάζεται στο Κλειστό Γυμναστήριο Λεχόβου, το οποίο είναι ολυμπιακών προδιαγραφών και έχει φιλοξενήσει διεθνείς αθλητικές διοργανώσεις των Ομοσπονδιών Πετοσφαίρισης, Χειροσφαίρισης και Επιτραπέζιας Αντισφαίρισης, όπως τους Βαλκανικούς Αγώνες Χάντμπολ.

Τμήμα ποδοσφαίρου

Η ομάδα ποδοσφαίρου είναι το παλιότερο τμήμα του συλλόγου και λειτουργεί επισήμως από το 1964.
Μετέχει με επιτυχία στο πρωτάθλημα Α΄ κατηγορίας της Ε.Π.Σ. Φλώρινας, όπου συνήθως τερματίζει στις μεσαίες θέσεις της βαθμολογίας. 
Έχει γήπεδο με χλοοτάπητα και φωτισμό, κατάλληλο για σοβαρή αθλητική δραστηριότητα. Από τον Θησέα ξεκίνησε την καριέρα του ο παλαίμαχος ποδοσφαιριστής Δημήτρης Νόλης.
Γιώργος Λακκοτρύπης

Βιογραφικά στοιχεία

Ο Γιώργος Λακκοτρύπης γεννήθηκε στις 30 Μαΐου 1970 στη Λευκωσία. Απέκτησε πτυχίο μαθηματικών και πληροφορικής από το Πανεπιστήμιο του Κιλ (1988-1991) και μεταπτυχιακό στη διοίκηση επιχειρήσεων (MBA) από το Πανεπιστήμιο του Κολοράντο με υποτροφία Fulbright (1993-1995).
Εργάστηκε ως υπεύθυνος συστημάτων πληροφορικής στο παράρτημα της εταιρείας Ιωάννου και Παρασκευαΐδη στη Βεγγάζη της Λιβύης (1991-1993). Την περίοδο 1995-2001 εργάστηκε IBM Κύπρου στον τομέα των πωλήσεων. 
Το 2003 έγινε ο πρώτος υπάλληλος που προσέλαβε η Microsoft στην Κύπρο. Αποστολή του ήταν η ανάπτυξη δραστηριοτήτων της εταιρείας στην Κύπρο. Ακολούθως, ανέλαβε Διευθύνων Σύμβουλος Microsoft Κύπρου και Μάλτας. Το 2011 ανέλαβε τη θέση του Διευθυντή Δημοσίου Τομέα Microsoft Κεντρικής και Ανατολικής Ευρώπης, με κύρια αποστολή την ανάπτυξη δραστηριοτήτων της εταιρείας σε 24 χώρες.
Την περίοδο 2008-2011 διορίστηκε από το Υπουργικό Συμβούλιο ως μέλος του Διοικητικού Συμβουλίου του Κυπριακού Οργανισμού Προσέλκυσης Επενδύσεων (CIPA). Παράλληλα, το 2009 διορίστηκε από το Υπουργικό Συμβούλιο μέλος του Διοικητικού Συμβουλίου της Δημόσιας Εταιρείας Φυσικού Αερίου (ΔΕΦΑ), θέση στην οποία παρέμεινε έως την υπουργοποίηση του.
Είναι νυμφευμένος με τη Χριστιάνα Λακκοτρύπη και έχει δύο κόρες.

Πολιτική διαδρομή

Την 1 Μαρτίου 2013 διορίστηκε Υπουργός Εμπορίου, Βιομηχανίας και Τουρισμού στην κυβέρνηση Νίκου Αναστασιάδη. Κατά τη διάρκεια της θητείας του το υπουργείο μετονομάστηκε σε Υπουργείο Ενέργειας, Εμπορίου, Βιομηχανίας και Τουρισμού με τον Γιώργο Λακκοτρύπη να αναλαμβάνει Υπουργός Ενέργειας, Εμπορίου, Βιομηχανίας και Τουρισμού.
Παρέμεινε στη θέση του και στην κυβέρνηση Νίκου Αναστασιάδη. Κατά τη διάρκεια της θητείας του το υπουργείο μετονομάστηκε σε Υπουργείο Ενέργειας, Εμπορίου και Βιομηχανίας με τον Γιώργο Λακκοτρύπη να αναλαμβάνει Υπουργός Ενέργειας, Εμπορίου και Βιομηχανίας.
Πανεπιστήμιο της Λιέιδα

Ιστορία

Το Πανεπιστήμιο της Λιέιδα ιδρύθηκε την 1η Σεπτεμβρίου 1300 μετά από διάταγμα του Ιάκωβου Β΄ που είχε ακολουθήσει την παπική βούλα του Βονιφάτιου Η΄ που όριζε την ίδρυση πανεπιστημίου (στα λατινικά Studium generale) στα εδάφη του Στέμματος της Αραγώνας. Η ίδρυση του πανεπιστημίου οδήγησε στη δημιουργία μια ξεχωριστής συνοικίας για τους φοιτητές του που προέρχονταν από το σύνολο των εδαφών του στέμματος στην Ιβηρική χερσόνησο και τη Μεσόγειο. Η παρακμή του πανεπιστημίου επήλθε σταδιακά κατά τη διάρκεια του 17ου αιώνα λόγω των πολέμων μεταξύ της γαλλικής και ισπανικής μοναρχίας και της Εξέγερσης των Θεριστών το 1640.  Η ήττα των υποστηρικτών του αρχιδούκα Καρόλου κατά τη διάρκεια του Πολέμου της Ισπανικής Διαδοχής και η καταπίεση των καταλανικών νόμων και θεσμών από τον Φίλιππο Ε΄ επέφερε τη συγχώνευση όλων των καταλανικών πανεπιστημίων σε αυτό της Σερβέρα. Το κλείσιμο του πανεπιστημίου της Λιέιδα επήλθε επίσημα το 1717 μετά από 417 χρόνια λειτουργίας. Επανιδρύθηκε ε το 1991 από την Κυβέρνηση της Καταλονίας.
Τάκα τάκα

Το τάκα τάκα ήταν παιδικό παιχνίδι που άνθισε στη δεκαετία του 1970. Εξαπλώθηκε σε όλη την Ευρώπη και γνώρισε τεράστια επιτυχία, αν και τελικώς απαγορεύτηκε, είτε λόγω διατάραξης κοινής ησυχίας, όπως έγινε στην Ελλάδα, είτε λόγω κινδύνου σωματικής ακεραιότητας, όπως έγινε σε αρκετά άλλα κράτη της Ευρώπης, καθώς και στις ΗΠΑ.

Πως παίζεται

Το τάκα τάκα αποτελείται από δύο σκληρές ελαστικές μπίλιες που κρέμονται από έναν δακτύλιο. Το παιδί φοράει τον δακτύλιο σαν δακτυλίδι στο δεύτερο δάκτυλο, και με παλινδρομικές κινήσεις της παλάμης κάνει τις μπίλιες να αλληλοσυγκρούονται και να εκτοξεύονται προς τα πάνω και προς τα κάτω. Ανάλογα με τη δεξιοτεχνία και την αντοχή, το παιχνίδι μπορεί να διαρκέσει από δευτερόλεπτα μέχρι λίγες ώρες, ενώ ο εκκωφαντικός κρότος του θέλγει τον παίκτη μεν, αλλά μπορεί να προκαλέσει διατάραξη κοινής ησυχίας.
Χιλιαδού Φωκίδας

Γεωγραφία - Αξιοθέατα

Η Χιλιαδού απέχει 7 χλμ. από τη Ναύπακτο, βρίσκεται ΝΑ της Μανάγουλης και του Λόγγου στον κάμπο που σχηματίζεται στις εκβολές του ποταμού Μόρνου. Στο χωριό υπάρχει ένας μικρός λιμένας για τα ψαροκάϊκα, ένας από τα "αλιευτικά καταφύγια" της Φωκίδας και αμμουδερή παραλία μήκους 2 χλμ. Διαθέτει ακόμα, αρκετά ξενοδοχεία, ενοικιαζόμενα δωμάτια, ψαροταβέρνες, beach bar και καφέ.
Μάρκος Φίλιππος Ζαλλώνης

Βιογραφία

Γεννήθηκε στις 29 Μαρτίου του 1782 στην Τήνο στο χωριό Κρόκος (από το ομώνυμο φυτό) και ήταν γιος του επίσης γιατρού Νατάλλη Ζαλλώνη, καθολικού στο δόγμα. Έφυγε σε νεαρή ηλικία από την Τήνο και εγκαταστάθηκε στη Σμύρνη. Αργότερα πήγε στο Παρίσι όπου σπούδασε ιατρική. Με την μελέτη του Ταξίδιον εις την Τήνον αναγορεύτηκε διδάκτορας. Το 1810 εγκατέλειψε το Παρίσι και πήγε στο στρατόπεδο της Σούμλας ως επικεφαλής ιατρός του Μεγάλου Βεζίρη Γιουσούφ. Μετά την αντικατάσταση του Μεγάλου Βεζίρη εγκαταστάθηκε μόνιμα στην Κωνσταντινούπολη όπου ιδιώτευσε ως γιατρός.
Ο Ζαλλώνης είχε παντρευτεί την κόρη ενός πλούσιου Φαναριώτη, όμως λόγω του καθολικού του δόγματος οι γονείς της κοπέλας δημιουργούσαν προβλήματα. Σε μια ύστατη προσπάθεια να σώσει τον γάμο του μετακομίζει μαζί με τον γιο του και την γυναίκα του στη Θεσσαλονίκη. Λίγο αργότερα όμως επέστρεψε στη Κωνσταντινούπολη, όπου εν τω μεταξύ οι γονείς της κοπέλας είχαν καταφέρει να πείσουν τον Πατριάρχη να επέμβει. Πράγματι, με επέμβαση του ίδιου του Πατριάρχη, πέτυχαν να τους χωρίσουν.
Στην υπόθεσή του γάμου του δεν είχαν μείνει αμέτοχοι οι φαναριώτες:«Οἱ Φαναριῶται ὀργισθέντες διὰ τὴν εἴσαξιν εἰς τὴν φυλήν των, ἀνθρώπου γεννημένου εἰς τὸ Ἁρχιπέλαγος (σ.σ. Αἰγαῖο), καὶ μάλιστα ἐναντίου εἰς τὸ σύστημά των, διαφόρου δὲ θρησκείας, ἐκίνησε πάντα λίθον διὰ νὰ τὸν ὑποχρεώσωσι νὰ χωρισθῇ τὴν σύζυγόν του» (από το βιβλίο του στο «προειδοποίησις του μεταφραστού» σελ. 10).
Ύστερα από αυτό το περιστατικό ο Ζαλλώνης έφυγε για την Μασσαλία της Γαλλίας μαζί με τον γιο του. Εγκαταστάθηκε σε ένα αγρόκτημα και ασχολήθηκε με την συγγραφή. Ήταν μέλος του Φιλελληνικού Κομιτάτου της Μασσαλίας και ιππότης της λεγεώνας της τιμής.
Με αφορμή την εμπειρία του από τον γάμο του ο Ζαλλώνης έγραψε έναν λίβελο για τους Φαναριώτες με τίτλο Πραγματεία περί των πριγκήπων της Βλαχίας και της Μολδαβίας προερχομένων εκ Κωνσταντινουπόλεως γνωστών υπό την προσωνυμίαν Φαναριώται ή περί της εν τη Οθωμανική Αυτοκρατορία επιρροής αυτών κατά των Ελλήνων, και της επικινδύνου παραδοχής αυτών εις την κυβέρνησιν της Αναγγενηθείσης Ελλάδος. Το έργο αυτό εκδόθηκε από τον Βλάσση Βαλτινό, αξιωματικό του στρατού το 1855. Επίσης είχε γράψει μια πραγματεία Περί της ασθένειας του άσθματος.
Απεβίωσε στην Γαλλία και είχε ενα γιο.
Αγία Τριάδα Καστανιάς Σάμου

Η Αγία Τριάδα Καστανιάς είναι εκκλησία στην Σάμο τρίκογχου τύπου.

Τοποθεσία

Η Αγία Τριάδα βρίσκεται μεταξύ των οικισμών Λέκας και Καστανιάς και στην αρχή του δρόμου που οδηγεί στους Κοσμαδαίους.΄Ηταν παλιότερα μετόχι της μονής της Πάτμου και αναφέρεται ήδη από τον 17ο αιώνα, ενώ κάποιοι την θεωρούν και προγενέστερη της ερήμωσης.

Περιγραφή

Είναι μικρότερη του τύπου με διαστάσεις 2,35 Χ 5,90 μ και ύψος ωςτην κορυφή του θόλου 3,60 μ. Στη στέγασή της ακολουθει το τυπικό σύστημα θολοδομίας των σταυροειδών ναών με τη στήριξη του τρούλλου με τεσσερα γωνιακά σφαιρικά τρίγωνα στους από κάτω διασταυρωμένους θόλους Στους πλάγιους τοιχους δεν υπάρχουν οι ακραίες πλευρικές τυφλές  αψίδες και οι μεσαίες που αντιστοιχούν στο πλάτος του τρούλλου, μεταβάλλονται σε κόγχες-τους χορούς-ημικυκλικής κάτοψης πουτο σχήμα της εξωχής τους είναι προς τα έξω είναι καμπύλο και έχουν από ένα παράθυρο στους άξονές τους.
Η αναλογία των πριν και των μετά  του τρούλλου τμημάτων του χώρου είναι περίπου 2,5: 1, η δε κόγχη του ιερού είναι κι αυτη μεγάλη και υψηλή με καμπυλόσχημαη προεξοχή προς τα έξω, ενώ τις μικρότερες κόγχες της πρόθεσης και του διακονικού τις βρίσκουμε όχι στον ανατολικό τοίχο αλλά συμμετρικά ανοιγμένες στα εκεί άκρα των δύο πλάγιων Στους πλάγιους τοίχους είναι εντοιχισμένα ηχητικά αγγεία.  Η εκκλησία είχε παλιά τοιχογραφίες αλλά σώζονται μόνο στον τρούλλο και στα δύο ανατολικά λοφία. Υπάρχει ξυλόγλυπτο τέμπλο. Το δάπεδο είναι στρωμένο με τσιμέντο και η στέγη επίσης η οποία παλιά ήταν με σχιστόπλακες.
Γιάννης Τσιρώνης

Πολιτική σταδιοδρομία

Κατά τη διάρκεια των φοιτητικών του χρόνων εντάχθηκε στην οργάνωση ΕΚΟΝ Ρήγας Φεραίος. Το 1983 αποχωρεί και εντάσσεται στην Εναλλακτική Κίνηση Οικολόγων. Στη συνέχεια, οργανώθηκε στους Οικολόγους Πράσινους από την ίδρυσή τους.
Εξελέγη βουλευτής Β' Αθηνών με τον ΣΥΡΙΖΑ ως μέλος των Οικολόγων Πρασίνων στις εκλογές του Σεπτεμβρίου του 2015.
Διετέλεσε αναπληρωτής υπουργός Παραγωγικής Ανασυγκρότησης, Περιβάλλοντος και Ενέργειας στην πρώτη κυβέρνηση του Αλέξη Τσίπρα. Στη δεύτερη κυβέρνηση Τσίπρα ήταν αναπληρωτής υπουργός Περιβάλλοντος και στη συνέχεια αναπληρωτής υπουργός  Αγροτικής Ανάπτυξης και Τροφίμων.
Τον Φεβρουάριο του 2019 ανακοίνωσε την υποψηφιότητά του για τη δημαρχία της Αθήνας, την οποία απέσυρε τον Μάιο, προκειμένου να στηρίξει τον υποψήφιο του ΣΥΡΙΖΑ, Νάσο Ηλιόπουλο.